1 Tale isaa o nau Jon tau ngai aasuu ia ghe mae sio me ghe tokatoka tale voto karika righi taumattu etana eJiudia. Ghe poppooaa tale taumattu ngatoa. 2 Mat 4:17; Mak 1:15.Ghe ue va, "Am nna ngaioghioghiaa poli ararimangali ngepona liu eteva ange aakalakalaa." 3 Ais 40:3.Ia o taumattu ngateva ta Jon, God ghe aulieiniela ta propet Aisaea va,
"Tale voto ateva karika righi taumattu etokatoka etana, lingi ngalo taumattu ngateva ekolokolo, eue va,
'Am aimonomonosiaa salane atikirighi Vau eteva,
4 2 Ki 1:8.Unna aiaasae Jon laghe gheleila tale uu kamolo, me ghe ai-iriaa paisi eteae viliki vulumakao ia. Ghe namanama toto me iruena nge tapaa tuvui. 5 Tale isaa o nau taumattu nge Jerusalem me isaa akapa eJiudia me taumattu ghe tokatoka kalakalaa tale ateo ateae eJodan laghe mae sio ta Jon. 6 Laghe aaulia ngaotu kaluira ssavoto me ghe aasuula tale ateo ateae eJodan.
7 Mat 12:34; 23:33.Jon ghe taatara va oroieili Paresi me Sadiusi etoa laghe mae sio va easuula. Vara me ghe uela etaira va, "Am nongina va natuira iem katu ngatoa! See euela etaimim va am ilou vuli sessaiaane Vau eteva ange anna tani lutu etaimim? 8 Am kuneaa righi ueimim tani apasunga va ngam ghe vella kaluimim ssavoto. 9 Jon 8:33, 39; Rom 4:12.Am rau mene ue va, 'Ami tuvuna amami Abraham.' Poli aghaauliaa etaimim va God erooroo tani ghelei isaa o atu etuvuna Abraham. 10 Mat 7:19; Luk 13:6-9.Kulum ateva aimonomonosiaanna ia tani tue akatuu ai, me isaa o ai karika ekuukuneaa masi uene aue la tue me la sau velu sae tale kuraa ateae.
